གཉིས་གསུང་རྟེན་གྱི་སྐོར་ནི།རྒྱལ་བའི་བཀའ་འགྱུར་པར་མ་འདྲ་མིན་ཚར་བཞི།མདོ་བསྐལ་གསེར་གསུམ་སོགས་མདོའི་སྐོར་པོད་༢༠༠ཙམ་དང་བསྟན་འགྱུར་ཚར་གཉིས་རང་ལུགས་འབྲུག་པ་དཀར་བརྒྱུད་ཀྱི་སྟོད་སྨད་བར་གསུམ་གྱི་མཁས་གྲུབ་རྣམས་པའི་གསུང་འབུམ་དང་།ཀཾ་ཚང་འབྲི་གུང་འབའ་རོམ་སྟག་ལུང་ཡེར་པ་སོགས་འགྲོ་མགོན་བཀའ་བརྒྱུད་པའི་ཆོས་བརྒྱུད་འཛིན་པའི་མཁས་གྲུབ་རྣམས་ཀྱི་གསུང་འབུམ།ས་དགེ་རྙིང་མ་ཇོ་ཞལ་བོ་དོང་ཞི་བྱེད་སོགས་དམ་པའི་མཁས་གྲུབ་མང་པོའི་གསུང་འབུམ་ལ་གླེགས་ཤིང་གླེགས་ཐག་དྲིལ་ཚར་ཆ་འཛོམས་སྟོང་ཕྲག་ཕྱེད་གཉིས་ལྷག་ཙམ་ལག་རིས་མ་སྐུ་ཐོག་གསུམ་པའི་སྐབས་སུ་གསར་བཞེངས་གནང་བ་དང་།རྗེས་སོར་སྡེ་དགེ་པར་ཁང་སོགས་ཕྱོགས་སོ་སོ་ནས་དཔེ་ཆ་འཚོལ་བསྒྲུབ་མཛད་པའི་མདོ་ཁམས་ན་མིག་དཔེར་འོས་པའི་དཔེ་མཛོད་ཁང་ཆེན་མོ་དང་།ཤིང་པར་གི་སྐོར་ཡང་ཀུན་མཁྱེན་པདྨ་དཀར་པོའི་བཀའ་འབུམ་ཆ་ཚང་དང་།བཀའ་དང་བསྟན་བཅོས་འདོན་ཆོག་གི་སྐོར་སོགས་པར་ཤིང་༣༠༠༠༠ལྷག་ཙམ་ཡོད་པ་རེད།གསེར་རྡོར་དང་དངུལ་རྡོར།གཏེར་སྟོན་བཟང་པོའི་རྡོ་རྗེའི་ཕྱག་དྲིལ་གྲགས་པའི་བཟང་རྡོར།གངས་དཀར་ཆོས་སྡེ་དང་།རྫ་དམར་བྱམས་ཆེན་ཞེས་གྲགས་པའི་མིང་ཡོད་དང་མིང་མེད་ཀྱི་ཕྱག་དྲིལ་རྒྱ་དང་ཧོར་ནས་ཐོན་པའི་སྤུས་ལེགས་ཅན་༢༠༠ལྷགབྱ་ནམ་མཁའ་ལྡིང་གི་རྒྱ་མཚོ་ནས་ཁྱེར་བར་གྲགས་པའི་སིལ་སྙན་བྱའི་སྡེར་མོའི་རྗེས་ཅན་སིལ་སྙན་བྱ་འཕུར་མ་དང་།འཕྲེང་པོ་གཏེར་ཆེན་ཤེས་རབ་འོད་ཟེར་གྱི་ཕྱག་སིལ།རྒྱལ་ཆེན་རྣམ་སྲས་ཀྱི་རྟེན་རྫས་སུ་གྲགས་པའི་ཧོར་སྦུབ་རྙིང་པ་རྒྱུ་སྤུས་ཤིན་ཏུ་བཟང་བ་ལྟག་ར་མདོ་དང་།རྒྱུ་སྤུས་དེ་མཚུངས་ཀྱི་གོ་འཇོ་མདོ་དྲུག་ནས་རྒྱལ་པོ་པེ་ཧར་གྱིས་སྤྲུལ་པའི་བན་རྒན་ཞིག་ནས་ཕུལ་བར་གྲགས་པའི་མདོ་དྲུག་དང་།བསྟན་པ་རྒྱས་བྱེད་དང་།དབང་མོ་རྒྱས་བྱེད།འགྲན་པ་ཟླ་བྲལ།རྡོ་རྫོང་།ཤིང་ཁ་སོགས་རོལ་སིལ་རྙིང་སོང་སྤུས་ལེགས་བཅས་པས་མཚོན་གསུང་གི་རྟེན་ཡང་ཆེས་མང་ངོ་།རོལ་མོ་དང་སིལ་སྙན་ཌ་རུ་སོགས་ནི་གསུང་རྟེན་གྱི་ཁོངས་སུ་བསྡུ་དགོས་སྟེ།དེ་ཡང་མ་ཧ་པཎྜི་ཏ་དེའུ་དམར་དགེ་བཤེས་མཆོག་གི་ཞལ་ནས།པོ་ཏི་བགྲང་འཕྲེང་དྲིལ་བུ་སོགས།།རོལ་མོའི་བྱེ་བྲག་གསུང་རྟེན་ཡིན།།ཞེས་གསུང་སོ།